2022 3 24
LT
Europos Sąjungos oficialusis leidinys
C 132/77 2021 m. spalio 6 d., trečiadienis
33. ragina J.
Bideno administraciją skubiai įgyvendinti jos paskelbtus planus uždaryti Guantanamo sulaikymo įstaigą; apgailestauja dėl to, kad praėjus beveik 20 metų po šios įstaigos įsteigimo joje vis dar laikoma 40 kalinių, įskaitant penkis, kuriuos B. Obamos administracija buvo nusprendusi paleisti; ragina ES ir jos valstybes nares teikti savo pagalbą siekiant palengvinti šį procesą;
34. ragina JAV didesnei gyventojų daliai garantuoti teisingą ir atvirą prieigą prie pagrindinių paslaugų, kaip antai sveikatos priežiūros sistemos ir socialinės apsaugos sistemų paslaugų; ragina neseniai paskirtą J. Bideno administraciją imtis konkrečių veiksmų siekiant reguliuoti JAV piliečių ginklų laikymą;
35. pabrėžia, kad transatlantinė bendruomenė susiduria su įvairiais bendrais precedento neturinčiais iššūkiais, pradedant kova su terorizmu ir baigiant hibridinėmis grėsmėmis, klimato kaita, dezinformacija, kibernetiniais išpuoliais, besiformuojančiomis ir perversminėmis technologijomis ir kintančia pasauline galios pusiausvyra, taip pat su dėl to kylančiu iššūkiu tarptautinei taisyklėmis grindžiamai tvarkai;
Tvirtesnis bendradarbiavimas tarptautinės prekybos ir investicijų srityje
36. pabrėžia, kad, išnaudojant tinkamus pokyčius, reikia bendradarbiauti su JAV stiprinant daugiašalę prekybos sistemą ir reformuojant Pasaulio prekybos organizaciją; palankiai vertina 2021 m. birželio 15 d. vykusio ES ir JAV aukščiausiojo lygio susitikimo pareiškimą „Atnaujintos transatlantinės partnerystės link“, nes tai atgaivinto ir konstruktyvaus bendradarbiavimo ženklas; palankiai vertina Susitarimą dėl bendradarbiavimo didelių civilinių orlaivių srityje sistemos; atkreipia dėmesį į tai, kad ES ir JAV aukščiausiojo lygio susitikimo pareiškime pripažįstama, jog importui iš ES pagal JAV 232 skirsnį JAV taikomi muitų tarifai sukėlė įtampą transatlantiniuose santykiuose, ir džiaugiasi tame pačiame pareiškime aiškiai nurodytu įsipareigojimu iki metų pabaigos panaikinti esamus plieno ir aliuminio perteklinių pajėgumų skirtumus; mano, kad būtina sukurti keletą nuolatinių diskusijų platformų, pvz., Prekybos ir technologijų tarybą ir ES ir JAV bendrą technologijų konkurencijos politikos dialogą, nes jos sudarys sąlygas transatlantinei prekybai ateityje, ir ragina Komisiją kuo greičiau sukurti veiksmingą ir įtraukią ES struktūrą, padedančią Prekybos ir technologijų tarybai veikti; palankiai vertina tai, kad įsteigta bendra ES ir JAV COVID gamybos ir tiekimo grandinės darbo grupė;
37. pabrėžia, kad Prekybos ir technologijų taryba yra konstruktyvios transatlantinės prekybos darbotvarkės dalis, kurios galutinis tikslas – įtvirtinti demokratines vertybes ir etiką naujose technologijose, kad ji taptų skaidria institucine struktūra ir vadovautų pasaulinei skaitmeninei transformacijai; šiuo atžvilgiu palankiai vertina tai, kad steigiamasis posėdis vyko kaip planuota, nepaisant įtampos, kurią reikia atvirai ir nuoširdžiai aptarti; atkreipia dėmesį į tai, kad būtų galima greitai gauti naudos, kuri sustiprintų dvišalę prekybą, todėl ragina abi šalis sutelkti dėmesį į konkrečius apčiuopiamus rezultatus; atsižvelgdamas į tai, palankiai vertina rugsėjo 29 d.
Pitsburge vykusio pirmojo Prekybos ir technologijų tarybos posėdžio, kuriame buvo priimtos konkrečios kiekvienos iš 10 darbo grupių temos, rezultatus; pritaria, be kita ko, įsipareigojimui bendradarbiauti siekiant išvengti naujų ir nereikalingų kliūčių prekybai naujomis ir besiformuojančiomis technologijomis, investicijų tikrinimo ir dvejopo naudojimo prekių eksporto srityje, taip pat įsipareigojimui didinti politikos, kuria sprendžiamos ne rinkos ir prekybą iškraipančios politikos ir praktikos problemos, veiksmingumą; palankiai vertina tai, kad Pasaulinės prekybos problemų darbo grupėje nustatytos konkrečios temos, pvz., ne rinkos ekonomikos keliamų problemų sprendimas ir bendradarbiavimas darbo teisių ir su prekyba susijusios klimato politikos klausimais; pabrėžia bendradarbiavimo tarptautinių technologijų standartų nustatymo srityje svarbą; ragina Transatlantinio teisės aktų leidėjų dialogo struktūroje įsteigti Prekybos ir technologijų pakomitetį, kuriuo būtų papildytos Prekybos ir technologijų tarybos vykdomosios funkcijos ir kuris vykdytų šios tarybos demokratinę kontrolę; pabrėžia, kad Prekybos ir technologijų taryba nėra derybų dėl ES ir JAV prekybos susitarimo forumas, nedarant poveikio būsimoms iniciatyvoms šioje srityje;
38. pabrėžia, kad Europos Sąjunga ir Jungtinės Amerikos Valstijos palaiko labiausiai integruotus ekonominius santykius pasaulyje, kurie taip pat yra didžiausio masto ir giliausi dvišaliai prekybos ir investicijų santykiai, kai prekybos prekėmis ir paslaugomis vertė siekia daugiau kaip 1 trln.
EUR per metus; primena, kad ES ir JAV ekonomika kartu sukuria daugiau nei 40 proc. viso pasaulio BVP ir apima beveik trečdalį pasaulio prekybos srautų;
39. pabrėžia, kad svarbu atgaivinti mūsų, kaip istorinių sąjungininkių ir prekybos partnerių, transatlantinius prekybos santykius, ypač atsižvelgiant į dabartinę COVID-19 krizę, siekiant skatinti daugiašališkumą, puoselėti atvirą ir taisyklėmis grindžiamą prekybos sistemą ir surasti bendrus neatidėliotinų visuotinių sunkumų, įskaitant pasaulio sveikatą, įveikimo būdus;